b'\n_START_ARTICLE_\nLantan\n_START_SECTION_\nFizikalne lastnosti\n_START_PARAGRAPH_\nLantan je kovna, raztezna in mehka srebrno bela kovina, ki ima pri sobni temperaturi heksagonalno kristalno strukturo. Pri 310\xc2\xa0\xc2\xb0C preide v ploskovno centrirano kocko, pri 865\xc2\xa0\xc2\xb0C pa v telesno centrirano kocko. Na zraku hitro oksidira (centimeter debel vzorec bi popolnoma oksidiral v enem letu), zato v elementarnem stanju ni uporaben._NEWLINE_Posamezni atomi lantana se lahko vgradijo v molekulo fulerena. \xc4\x8ce se z lantanom inkapsuliranim fulerenom napolnijo ogljikove nanocevke in se nato \xc5\xbearijo, nastanejo v njih nanoverige kovinskega lantana.\n_START_SECTION_\nIzotopi\n_START_PARAGRAPH_\nNaravni lantan je sestavljen iz stabilnega izotopa \xc2\xb9\xc2\xb3\xe2\x81\xb9La (99,91\xc2\xa0%) in radioaktivnega izotopa \xc2\xb9\xc2\xb3\xe2\x81\xb8La (0,01\xc2\xa0%). Razpolovna doba \xc2\xb2\xc2\xb3\xe2\x81\xb8La je 1,05\xc2\xb710\xc2\xb9\xc2\xb9 let. Ostali izotopi so proizvedeni umetno. Med njimi je najbolj stabilen \xc2\xb2\xc2\xb3\xe2\x81\xb7La z razpolovno dobo 60.000 let. Drugi izotopi imajo razpolovne dobe manj\xc5\xa1e od 24 ur, ve\xc4\x8dina celo manj\xc5\xa1e od ene minute. Lantan ima tudi tri meta stanja._NEWLINE_Lantanovi izotopi imajo velik razpon relativnih atomskih mas, in sicer od 117 do 155 g/mol.\n_START_SECTION_\nZgodovina\n_START_PARAGRAPH_\nIme lantan izvira iz gr\xc5\xa1ke besede \xce\xbb\xce\xb1\xce\xbd\xce\xb8\xce\xac\xce\xbd\xce\xb5\xce\xb9\xce\xbd [lanthanein], ki pomeni "skrit". Odkril ga je \xc5\xa1vedski kemik  Carl Gustav Mosander leta 1839, ko je s segrevanjem delno razgradil vzorec cerijevega nitrata in nastalo sol raztopil v razred\xc4\x8deni du\xc5\xa1ikovi kislini. Lantan v relativno \xc4\x8disti obliki so izolirali leta 1923.\n_START_SECTION_\nNahajali\xc5\xa1\xc4\x8da\n_START_PARAGRAPH_\nLantan spada v skupino redkozemeljskih elementov, vendar v naravi sploh ni redek. Vsebnost lantana v zemeljski skorji je relativno velika \xe2\x80\x93 32 ppm. Redke zemlje so dobile tak\xc5\xa1no ime, ker so resni\xc4\x8dno redke v primerjavi z "navadnimi" zemljami kot sta apnenec CaCO\xe2\x82\x83 ali magnezit MgCO\xe2\x82\x83 in se nahajajo samo na redkih nahajali\xc5\xa1\xc4\x8dih._NEWLINE_Najpomembnej\xc5\xa1a lantanova minerala sta monazit (Ce, La, Th, Nd, Y)PO\xe2\x82\x84 in bastnezit (Ce, La, Y)CO\xe2\x82\x83F, v katerih je v celotni koli\xc4\x8dini lantanoidov od 25 do 38% lantana. Vsebnost lantana v bastnezitu je na splo\xc5\xa1no ve\xc4\x8dja kot v monazitu. Bastnezit je bil vse do leta 1949 zelo redek mineral, ki ni bil komercialno zanimiv za pridobivanje lantanoidov, potem pa so odkrili obse\xc5\xbeno nahajali\xc5\xa1\xc4\x8de Mountain Pass v Kaliforniji. Kmalu zatem so odkrili tudi druga nahajali\xc5\xa1\xc4\x8da, predvsem v Afriki in na Kitajskem.\n_START_SECTION_\nBiolo\xc5\xa1ka vloga\n_START_PARAGRAPH_\nLantan nima nobene znane biolo\xc5\xa1ke vloge. Pri zau\xc5\xbeitju se ne absorbira, pri injiciranju pa se izlo\xc4\x8da zelo po\xc4\x8dasi. \xc5\xbde omenjeni lantanov karbonat s komercialnim imenom Fosrenol\xc2\xae se uporablja kot zdravilo za eliminiranje prese\xc5\xbeka fosfatov pri boleznih ledvic._NEWLINE_Lantan ima farmakolo\xc5\xa1ke u\xc4\x8dinke na nekatere receptorje in ionske kanale. Posebno u\xc4\x8dinkovit je za receptorje GAMK (gama-aminomaslena kislina), ki so glavni inhibitorni \xc5\xbeiv\xc4\x8dni prena\xc5\xa1alci (nevrotransmiterji) v osrednjem \xc5\xbeiv\xc4\x8devju vreten\xc4\x8darjev.\n_START_SECTION_\nStrupenost\n_START_PARAGRAPH_\nLantan je malo do srednje strupen in zahteva skrbno ravnanje. Najnevarnej\xc5\xa1i je v delovnem okolju zaradi mo\xc5\xbenosti inhalacije plina, kar lahko povzro\xc4\x8di plju\xc4\x8dni edem, \xc5\xa1e posebej ob dalj\xc5\xa1em izpostavljanju. Pove\xc4\x8duje tudi mo\xc5\xbenost nastanka plju\xc4\x8dnega raka, verjetno pa predstavlja nevarnost za jetra zaradi kopi\xc4\x8denja. Pri \xc5\xbeivalih lahko negativno vpliva na razmno\xc5\xbeevanje in razvoj ter \xc5\xbeiv\xc4\x8devje.'